Peter Skaarup (DF), 2001-03-27:
Som nævnt i indledningen bliver det jo nok ikke den eneste diskussion, vi får her i Folketinget af de ting, der ligger i det kommende arbejde med politi- og retskredses inddeling.
Men vi synes for Dansk Folkepartis vedkommende, at det har været vigtigt, at vi allerede nu hører nogle meldinger om, hvor man egentlig står her i Folketinget, hvor regeringen står, sådan at vi kan få en god diskussion i den kommende tid om forudsætningerne for det kommende arbejde på det her område.
Vi har lagt mærke til, at rigtig mange borgmestre, kommunalbestyrelser og amtsråd har henvendt sig til Folketinget, har henvendt sig til regeringen med deres mening
om det udkast, der ligger.
Og vi må nok konstatere, at det er sjældent, at man har set så megen og så bred en kritik fra forskellige kommunalbestyrelser og borgmestre rundtomkring i landet.
Derfor er det selvfølgelig også vores opgave herinde i Folketinget at se på, om det virkelig skal være udgangen på det her, at vi skal gå ned fra de her 54 til 24 politikredse og fra de 82 til 25 retskredse.
Vi har fra Dansk Folkepartis side allerede gjort vores stilling op.
Vi mener godt, man kunne forestille sig, at der kunne være nogle gode effektiviseringer, moderniseringer, der også godt kunne betyde nogle enkelte sammenlægninger af politi- og retskredse, men vi mener grundlæggende, at det er forkert, at man allerede på det her tidspunkt går ind og siger, at vi skal have en nedskæring svarende til det niveau, vi ser her.
Der er jo nærmest tale om en halvering eller mere af det antal, vi finder i dag, og det gør, at der fremover bliver længere fra den enkelte borger til dér, hvor de forretninger, der har med domstolene at gøre, kommer til at blive foretaget.
Det kan også gøre, at der bliver længere for den enkelte borger til dér, hvor politiet er, for meningen er, at man skal centralisere.
»Stort er godt« er ligesom nøgleordet i de ting, som er kommet frem fra kommissionerne. Vi har i Dansk Folkeparti forstået, at regeringen godt vil afvente - og det er også det, ministeren siger i dag - det endelige oplæg fra Politikommissionen, inden man indleder forhandlinger med Folketingets partier om det.
Vi må så bare sige, at vi jo kan se af de referater, som kommer frem i aviserne rundtomkring, specielt i nogle af de distrikter, der bliver hårdt ramt af nedlæggelse af politikredse og retskredse, at der er regeringen ret åben over for, at man godt vil være med til en nedlæggelse af de her politikredse og retskredse.
Faktisk så åben, at man næsten med hud og hår forsvarer de oplæg, der er kommet frem fra de to kommissioner, i hvert fald førsteudkastet fra Politikommissionen og så det fra Strukturkommissionen, som er færdigt, som er kommet os i hænde.
Vi kan konstatere, at hvis man fjerner domsmandssagerne fra byretterne, vil der ske det, at der bliver længere for vidner og tiltalte til at møde op, og i forvejen har vi ret store problemer med vidner, der ikke møder op, og tiltalte, der ikke møder op til de retsmøder, der aftales.
Hvis man så ser på, hvad det fremover vil medføre af flere kilometer til retten for den enkelte person, ja, så bliver der i gennemsnit væsentligt længere fra den enkeltes bopæl, til hvor domstolene fremover vil have deres virke.
I Vest-, Midt- og Sønderjylland kan vi konstatere, at der vil være i gennemsnit 87 km længere til retten, og på Fyn, Lolland-Falster og i Vestsjælland vil der være 50 km længere i gennemsnit.
Det vil sige, at fra man skal af sted, og til man kommer hen til retten for at deltage i en retssag, vil der være væsentlig længere.
Det vil gøre, at problemerne med at få retterne til at klare deres arbejde på en ordentlig måde vil blive større, og det vil set med vores øjne være ærgerligt, for slet ikke at tale om, at i en række af de her byer, som ikke længere vil have mulighed for f.eks. at køre domsmandssager, vil der ikke længere være basis for at lade den eksisterende advokatforretning fortsætte.
Der vil blive klart mindre arbejde for de eksisterende advokatforretninger i de byer, hvor der ikke længere er mulighed for at køre domsmandssager, og derfor vil det ikke være så attraktivt for den enkelte advokatforretning at etablere sig i de byer.
Så vi vil altså se en udvikling, der set med vores øjne går i den forkerte retning.
Jeg skal på vegne af Kristeligt Folkeparti og Dansk Folkeparti fremsætte følgende: Forslag til vedtagelse »Idet Folketinget afventer det endelige forslag fra Politikomissionen vedrørende antallet af politikredse, pålægges det regeringen i forbindelse med forslagene om færre politikredse og retskredse at prioritere en ligelig regional udvikling i Danmark højt og således tage hensyn til de egne af landet, hvor den økonomiske udvikling ligger under gennemsnittet.«